เงินบาทเปิดตลาด 32.58/60
ธนาคารกรุงศรีอยุธยา รายงาน เงินบาทเปิด 32.58/60 ทรงตัวจากวานนี้ จับตา กนง.-เงินไหลเข้าออกภูมิภาค
2 มิ.ย. 2553

ธนาคารกรุงศรีอยุธยา รายงาน เงินบาทเปิด 32.58/60 ทรงตัวจากวานนี้ จับตา กนง.-เงินไหลเข้าออกภูมิภาค
นักบริหารเงินของธนาคาร กรุงศรีอยุธยา ระบุว่า เช้าวันนี้เงินบาทเปิดตลาดที่ระดับ 32.58/60 บาท/ดอลลาร์ ทรงตัวจากวานนี้ โดยล่าสุดเงินบาทเคลื่อนไหวแคบๆในระดับ 32.57/58 บาท/ดอลลาร์ 
ส่วนเงินสกุลอื่นๆ ในภูมิภาควันนี้ ขยับแข็งค่า โดยเงินเยนอยู่ที่ระดับ 91.68/69 เยน/ดอลลาร์ ส่วนค่าเงินยูโร อยู่ที่ระดับ 1.2248/2251 ดอลลาร์/เยน
สำหรับวันนี้ ในประเทศคงไม่ต้องดูอะไรเท่าไหร่ นอกจากการเคลื่อนไหวของ Asia Currency ส่วน กนง.คาดว่าคงจะออกมาเหมือนเดิม คงจะไม่มีอะไรเปลี่ยนแปลง 
"ผมว่าในประเทศไม่ค่อยมีประเด็นอะไรที่มีน้ำหนัก"
ส่วนข่าวคราวทางโซนยุโรป จริงอยู่ที่ยังไม่เรียบร้อยถึงแม้ว่าเหตุการณ์ดูเหมือนจะดีขึ้น แต่โดยรวมยังไม่ดีทีเดียว แล้วก็ยังมีข่าวลือออกมาเป็นระยะๆ เช่น เรื่องการ Downgrade ประเทศต่างๆ ยังไม่สงบเรียบร้อย พอจะดีขึ้นได้ก็มีเหตุเข้ามากระทบอีก
อย่างไรก็ตาม วันพุธ มีรายงานตัวเลขเศรษฐกิจของสหรัฐ คือ สมาคมนายหน้าอสังหาริมทรัพย์แห่งชาติเปิดเผยยอดทำสัญญาซื้อบ้านที่รอปิดการขาย (pending home sales) เดือนเม.ย.  
ทั้งนี้ ประเมินกรอบการเคลื่อนไหวของเงินบาทวันนี้ระหว่าง 32.55-32.60 บาท/ดอลลาร์